钦定古今图书集成/历象汇编/历法典/第005卷 > 宋一
## 钦定古今图书集成/历象汇编/历法典/第005卷 > 宋一

### 武帝永初元年夏六月己卯改晋泰始历为永初历按宋书武帝本纪云云

### 文帝元嘉二十二年春正月辛卯朔改用御史中丞何承天元嘉新历

按《宋书文帝本纪》云云。　按《历志》，晋江左时，侍中平
原刘智推三百年斗历，改宪以为四分法，三百年而
减一日，以百五十为度法，三十七为斗分，饰以浮说，
以扶其理。江左中领军琅邪王朔之，以其上元岁在
甲子，善其术，欲以九万七千岁之甲子为开辟之始。
何承天云：“悼于立意者也。景初日中晷景，即用汉四
分”法，是以渐就乖差。其推五星，则甚疏阔。晋江左以
来，更用《乾象五星》法以代之，犹有前却。　宋太祖颇
好历数，太子率更令何承天私撰新法。元嘉二十年
上表曰：“臣授性顽惰，少所关解。自昔幼年，颇好历数，
耽情注意，迄于白首。臣亡舅故秘书监徐广，素善其
事，有既往《七曜历》，每记其得失。自太和至”泰元之末，
四十许年。臣因比岁考校，至今又四十载，故其疏密
差会，皆可知也。夫圆极常动，七曜运行，离合去来，虽
有定势，以新故相涉，自然有毫末之差，连日累岁，积
微成著。是以《虞书》著钦若之典，《周易》明治历之训。言
当顺天以求合，非为合以验天也。汉代杂候清台，以
昏明中星，课日所在，虽不可见，月盈则蚀，必当其冲。
以月推日，则躔次可知焉。舍易而不为，役心于难事，
此臣所不解也。《尧典》云：“日永星火，以正仲夏。”今季夏
则火中。又宵中星虚，以殷仲秋。今季秋则虚中。尔来
二千七百馀年，以中星检之，所差二十七八度，则尧
冬令至日在须女十度左右也。汉之《太初历》，冬至在
牵牛初，后“汉《四分》及魏《景初》法同在斗二十一。臣以
月蚀检之，则《景初》今之冬至，应在斗十七。”又史官受
诏，以土圭测景，考校二至，差三日有馀。从来积岁及
交州所上，检其增减，亦相符验。然则今之二至，非天
之二至也。天之南日，在斗十三、四矣。此则十九年七，
闰数微多，差复改法易章，则用筭滋繁。宜当随时迁
革，以取其合。按《后汉志》，春分日长，秋分日短，差过半
刻，寻二分在二至之间，而有长短，因识春分近夏至
故长，秋分近冬至故短也。杨伟不悟，即用之上历表
云：“自古及今，凡诸历数，皆未能并己之妙，何此不晓，
亦何以云是？故臣更建《元嘉历》，以六百八为一纪，半
之为度法，七十五为室分，以建寅之月为岁首，雨水
为气初，以诸法闰馀一之岁为章首，冬至从上，三日
五时，日之所在，移旧四度。又月有迟疾，合朔月蚀，不
在朔望，亦非历意也。故《元嘉》皆以盈缩定其小馀，以
正朔望之日。”伏惟陛下允迪圣哲，先天不违，劬劳庶
政，寅亮鸿业，究渊思于往籍，探妙旨于未闻，穷神知
化，罔不该览。是“以愚臣欣遇盛明，效其管穴。伏愿以
臣所上《元嘉法》下史官，考其疏密，若谬有可采，庶或
补正阙谬，以备万分。”诏曰：“何承天所陈，殊有理据，可
付外详之。”太史令钱乐之、兼丞严粲奏曰：“太子率更
令领国子博士何承天表更改《元嘉历》法，以月蚀检
今冬至，日在斗十七，以土圭测影，知冬至，已差三日。”
诏使付外检署。以元嘉十一年被敕使考月蚀土圭
测影检署，由来用伟景初法，冬至之日，日在斗二十
一度少。检十一年七月十六日望，月蚀，加时在卯，到
十五日四更二唱丑初始蚀。到四唱蚀既，在营室十
五度末景初，其日日在轸三度。以月蚀所冲考之，其
日日应在翼十五度半。又到十三年十二月十六日
望月蚀，加时在酉，到亥初始蚀。到一更三唱蚀既在
鬼四度景初，其日日在女三。以《冲》考之，其日日应在
牛六度半。又到十四年十二月十六日望月蚀，加时
在戌之半，到二更四唱亥末始蚀。到三更一唱蚀既
在井三十八度景初，其日日在斗二十五。以《冲》考之，
其日日应在斗二十二度半。到十五年五月十五日
望，月蚀加时在戌，其日月始生而已。蚀光已生四分
之一格，在斗十六度许。《景初》其日日在井二十四考
取其冲，其日日应在井二十又到十七年九月十六
日望，月蚀加时在子之少。到十五日未二更一唱始
蚀，到三唱蚀十五分之十二格，在昴一度半。《景初》其
日在房。二以《冲》考之，则其日日在氐十三度半。凡此
五蚀，以《月冲》一百八十二度半考之，冬至之日，日并不在斗二十一度少，并在斗十七度半，间悉如《承天》
所上。又去十一年起，以土圭测景，其年景初法，十一
月七日冬至前后，阴不见影，到十二年十一月十八
日冬至，其十五日影极长，到十三年十一月二十九
日冬至，其二十六日影极长。到十四年十一月十一
日冬至，其前后并阴不见。到十五年十一月二十一
日冬至，十八日影极长。到十六年十一月二日冬至，
其十月二十九日影极长。到十七年十一月十三日
冬至，其十日影极长。到十八年十一月二十五日冬
至，二十一日影极长。到十“九年十一月六日冬至；其
三日影极长，到二十年十一月十六日冬至。其前后
阴不见影。寻校前后，以影极长为冬至，并差三日。以
月蚀检日所在，已差四度。土圭测影，冬至，又差三日。
今之冬至，乃在斗十四间”，又如《承天》所上。又《承天》法，
每月朔望及弦，皆定大小馀。于推交会时刻虽审，皆
用盈缩，则“月有频三大，频二小，比旧法殊为异。旧日
蚀不唯在朔，亦有在晦及二日。《公羊传》所谓‘或失之
前，或失之后’。愚谓此一条自宜仍旧。”员外散骑郎皮
延宗又难承天：“若晦朔定大小馀，纪首值盈，则退一
日，便应以故岁之晦为新纪之首。”承天乃改新法，依
旧术不复每月定大小馀，如延宗所难。太史所上有
司奏：“治历改宪，经国盛典，爰及汉、魏，屡有变革，良由
术无常是，取协当时。方今皇猷载晖，旧域光被，诚应
综核晷度，以播维新。《承天历术》，合可施用。宋二十二
年普用《元嘉历》。”诏可。